**Programmas “Bizness un Inovācijas” ietvaros organizētā semināra dalībnieku personas datu apstrādes drošības noteikumi**

**I. Vispārīgie jautājumi.**

1. Noteikumi nosaka kārtību, kādā Latvijas Investīciju un attīstības aģentūra[[1]](#footnote-1) (turpmāk- LIAA) nodrošina programmas **“Bizness un Inovācijas” ietvaros organizētā semināra (turpmāk – Pasākums)** dalībnieku personas datu apstrādi, to drošību un aizsardzību.

2. Noteikumos lietoti termini:

2.1. Apstrāde – jebkura ar personas datiem vai personas datu kopumiem veikta darbība vai darbību kopums, ko veic ar vai bez automatizētiem līdzekļiem, piemēram, vākšana, reģistrācija, organizēšana, strukturēšana, glabāšana, pielāgošana vai pārveidošana, atgūšana, aplūkošana, izmantošana, izpaušana, nosūtot, izplatot vai citādi darot tos pieejamus, saskaņošana vai kombinēšana, ierobežošana, dzēšana vai iznīcināšana;

2.2. Dalībnieks – fiziska persona, kas reģistrējusies dalībai Pasākumā;

2.3. LIAA – pārzinis Regulas izpratnē, kas veic personas datu apstrādi Pasākumā;

2.4. Personas dati – Dalībnieka vārds, uzvārds, e-pasta adrese, telefona numurs, uzņēmuma nosaukums, ieņemamais amats uzņēmumā;

2.5. Regula – Eiropas Parlamenta un Padomes Regula (ES) 2016/79 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula).

3. Šo noteikumu mērķis ir sniegt pilnīgu informāciju Dalībniekam par tā Personas datu apstrādes mērķiem un tiesisko pamatu.

**II. Personas datu apstrādes pamats un mērķi.**

4. Personas dati tiek vākti un turpmāk apstrādāti, lai nodrošinātu LIAA nolikuma 4.5.punktā minētā uzdevuma izpildi,[[2]](#footnote-2) kā arī, lai nodrošinātu Dalībnieka dalību Pasākumā un saziņu ar Dalībnieku.

5. Personas datu apstrādes mērķi:

5.1. reģistrācijai Pasākumā (Dalībnieka vārds, uzvārds, e-pasta adrese, telefona numurs, uzņēmuma nosaukums);

5.2. Pasākuma organizatoriskās un operatīvās informācijas apmaiņas nodrošināšanai (Dalībnieka vārds, uzvārds, e-pasta adrese, telefona numurs, uzņēmuma nosaukums, ieņemamais amats uzņēmumā)

5.3. nodrošināt Pasākuma publicitāti, popularizēšanu un sabiedrības informēšanu, fotofiksēšanu un filmēšanu Pasākuma laikā.

**III. Personas dati reģistrācijai Pasākumā.**

6. Pasākumam dalībnieks reģistrējas LIAA mājas lapā (www.business.gov.lv) (turpmāk – Mājas lapa), kurā dalībnieks ievada savus personas datus, iepazīstas un sniedz piekrišanu šiem noteikumiem.

Sistēmā ir aizliegts ievadīt citu personu personas datus, ja vien tas tieši nav paredzēts šajos noteikumos.

7. Mājas lapā ir aizliegts ievadīt citu personu personas datus, ja vien tas tieši nav paredzēts šajos noteikumos.

8. Dalībniekus ar ierobežotu rīcībspēju Mājas lapā reģistrē un šo personu datus nodod to likumiskais aizgādnis.

9. Reģistrējoties Mājas lapā, Dalībnieks nodod šādus savus personas datus:

9.1. Dalībnieks: Dalībnieka vārds, uzvārds, e-pasta adrese, telefona numurs, uzņēmuma nosaukums, ieņemamais amats uzņēmumā;

9.2. Dalībnieka ar ierobežotu rīcībspēju likumiskais aizgādnis: Dalībnieka vārds, uzvārds, e-pasta adrese, telefona numurs, uzņēmuma nosaukums, ieņemamais amats uzņēmumā.

**IV. Personas datu vākšanas, glabāšanas un dzēšanas termiņi.**

10. Personas datu vākšana Dalībnieku reģistrācijai Mājas lapas ietvaros tiek veikta laika posmā no 2022.gada 11.maija līdz 2022.gada 24.maijam.

11. Personas dati tālāka glabāšana un apstrāde šo noteikumu 5.4.punktā norādītā mērķa sasniegšanai tiek turpināta pastāvīgi, ievērojot Dalībnieka tiesības pieprasīt pārtraukt apstrādi.

12. LIAA var nodot Dalībnieka personas datus (vārdu, uzvārdu) Eiropas Savienības struktūrfondu uzraudzībā iesaistītajām iestādēm uzraudzības funkciju veikšanai.

**V. Dalībnieka apliecinājums personas datu apstrādei.**

13. Dalībnieks, iesniedzot personas datus, apliecina, ka ir iepazinies ar personas datu apstrādes drošības noteikumiem, kā arī apliecina, ka ir piekritis savu personas datu apstrādei, ievērojot šajos noteikumos noteikto apjomu, mērķi un termiņu.

14. Bez Dalībnieka personas datu saņemšanas LIAA nevar nodrošināt Dalībnieka dalību Pasākumā.

15. Ja Dalībnieks atsauc savu piekrišanu personas datu apstrādei, tad tiek dzēsti visi Dalībnieka iesniegtie personas dati, izņemot tos gadījumus, kuros nav iespējams personas datus dzēst tehnisku iemeslu dēļ vai rada nesamērīgi lielas pūles (piemēram, jau nodrukātu materiālu gadījumā, publiskotas fotogrāfijas vai audiovizuālie materiāli).

**VI. Audio un audiovizuālā fiksēšana.**

16. Dalībnieks, apliecinot, ka ir iepazinies ar personas datu apstrādes noteikumiem, apliecina, ka ticis viņš ir informēts par to, ka Pasākuma norises laikā viņš var tikt fotografēts un/vai filmēts.

17. LIAA ir tiesīga fotofiksācijas rezultātā radīto materiālu kopumā vai pa daļām izmantot jebkāda veida informēšanai par pasākuma norisi. Dalībnieks ir informēts, ka LIAA izmantos šīs tiesības brīvi pēc saviem ieskatiem, tajā skaitā ir tiesīga nodot tās tālāk trešajām personām. Dalībniekam ir tiesības pieprasīt no LIAA informāciju par trešajām personām, kurām nodotas tiesības izmantot video un fotofiksācijas rezultātā radītais materiāls.

18. Dalībnieks var iebilst pret šajā sadaļā noteiktajām darbībām un pieprasīt pārtraukt tās tikai gadījumā, ja konkrētajā video vai fotogrāfijā persona ir tieši identificējama un LIAA ir tehniski iespējams dzēst un/vai neizmantot konkrēto fotogrāfiju.

**VII. Dalībnieka tiesības.**

19. Dalībnieka tiesības:

19.1. jebkurā laikā pieprasīt LIAA to informāciju par Dalībnieku, kas noteikta Regulas 13. pantā;

19.2. piekļūt attiecīgajiem datiem un saņemt Regulas 15. pantā noteikto informāciju, sazinoties ar LIAA;

19.3. pieprasīt no LIAA Dalībnieka personas datu labošanu, dzēšanu vai personas datu apstrādes ierobežošanu, vai tiesības iebilst pret šādu apstrādi atbilstoši Regulas 17. pantam un 21. pantam;

19.4. iesniegt sūdzību Datu valsts inspekcijā par neatbilstošu personas datu apstrādi.

**VIII. LIAA pienākumi, veicot personas datu apstrādi.**

20. LIAA personas datu apstrādes ietvaros nodrošina:

20.1. informāciju Dalībniekam saskaņā ar Regulas 13.pantu;

20.2. tehnisko un organizatorisko pasākumu veikšanu personas datu drošībai un aizsardzībai;

20.3. saņemot atbilstošu pieprasījumu no Dalībnieka, tā sniegto datu labošanu vai dzēšanu.

21. LIAA apņemas bez kavēšanās paziņot Dalībniekam par personas datu aizsardzības drošības pārkāpumu, gadījumā, ja personas datu aizsardzības pārkāpums varētu radīt augstu risku fizisku personu tiesībām un brīvībām.

**IX. Saziņa un Dalībnieka tiesību īstenošanas kārtība**

22. Dalībnieks var īstenot savas tiesības, tostarp tiesības iebilst vai uzdot LIAA jautājumus, rakstiski sazinoties ar LIAA: Pērses ielā 2, Rīgā, LV-1442, vai rakstot uz LIAA elektronisko e-pasta adresi: pasts@liaa.gov.lv.

23. Ja mainās Dalībnieka sniegtā personas datu informācija, Dalībnieks ir tiesīgs pieprasīt labot (koriģēt) savus personas datus, sazinoties ar LIAA šo noteikumu 18.punktā noteiktajā kārtībā.

**X. Apstrādes drošības prasības.**

24. Ņemot vērā tehnikas līmeni, īstenošanas izmaksas un apstrādes raksturu, apmēru, kontekstu un nolūkus, kā arī dažādas iespējamības un smaguma pakāpes riskus attiecībā uz Dalībnieka tiesībām un brīvībām, LIAA īsteno atbilstīgus tehniskus un organizatoriskus pasākumus, lai nodrošinātu atbilstošu drošības līmeni.

25. Personas datu obligāto tehnisko aizsardzību LIAA īsteno ar fiziskiem un loģiskiem aizsardzības līdzekļiem, nodrošinot:

26.1. aizsardzību pret fiziskās iedarbības radītu personas datu apdraudējumu;

26.2. aizsardzību, kuru realizē ar programmatūras līdzekļiem, parolēm, šifrēšanu, kriptēšanu un citiem loģiskās aizsardzības līdzekļiem.

27. Apstrādājot personas datus, LIAA nodrošina:

27.1. pilnvarotu personu piekļūšanu pie tehniskajiem resursiem, kas tiek izmantoti personu datu apstrādei un aizsardzībai (tajā skaitā pie personas datiem);

27.2. to, ka informācijas nesējus, kuros ir personas dati, apstrādā tām pilnvarotas personas;

27.3. to, ka personas datu apstrādē izmantotos resursu pārvieto tam pilnvarotas personas.

1. Nodokļu maksātāja reģistrācijas Nr.90001739473, adrese: Pērses iela 2, Rīga, LV-1442, tālr. 67039400, e-pasts: pasts@liaa.gov.lv. [↑](#footnote-ref-1)
2. Saskaņā ar nodrošinātu 2012.gada 11.decembra Ministru kabineta noteikumu Nr.857 “Latvijas Investīciju un attīstības aģentūras nolikums” 4.5.punktu LIAA veic šādu uzdevumu: “organizē uzņēmumu inovāciju motivācijas, sadarbības ar pētniecības sektoru, tehnoloģiju pārneses, investīciju piesaistes un ārējās tirdzniecības veicināšanas pasākumus un nodrošina komunikāciju ar iesaistītajām pusēm;” [↑](#footnote-ref-2)